Eelkõige on see kadedus seotud muidugi puht füüsilise poolega. Hoolimata oma kehaga üsna heast läbisaamisest tuleb ennast peeglist vaadates ausalt tunnistada, et pole  minu figuuris enam seda nõtkust ning just noorus-spetsiifilist saledat joont, mida noortel. Lihased on küll veel prinkis, aga siit-sealt hakkavad juba natuke lõtvuma. Nahk näiteks kätel pole enam nii sile ja elastne kui noortel, isegi kreemitamine ei aita. Silmade ümber on tulnud püsivad sügavad naerukurrud, mis ei kao mingisuguse massaazhi ega kreemiga. Põsed ja silmalaud kipuvad allapoole vajuma. Ma ei jõua enam teha niipalju kui noorena, niipalju joosta, niipalju puht füüsiliselt kergematki koormust  taluda. Mu keha on sisemuselt räsinud haigused. Iga hoolimatus oma keha suhtes, olgu selleks rämpstoit või liigsed alkoholigrammid annavad kohe välimuses tunda. Mu liigesed ei paindu enam niipalju kui varem.